સરકારી શાળાઓએ તમામ શિક્ષકો શિક્ષણની માન્ય ડિગ્રી ધરાવતા હોય છે, આવું ખાનગી શાળામાં નથી બનતું. આ તપાસ પણ કરવા જેવી છે. સહુથી વધુ તફાવત પગારનો છે. સરકારી શાળામાં ધારાધોરણ મુજબ પગાર મળે છે. જ્યારે ખાનગી શાળામાં અનિવાર્ય રીતે માન્ય પગાર કરતાં ઘણો ઓછો પગાર મળે છે. કેટલાક કિસ્સાઓમાં શિક્ષકોને ટ્યુશન અપાવી ઓછા પગારનું વળતર આપી દેવામાં આવે છે. આ બધું છડે આમ ચાલે છે. આવા ઓછા પગારવાળા શિક્ષક શાળામાં ભણાવવા માટે કેટલા લાયક અને કેટલા મોટિવેટેડ હોય? આ ઉપરાંત દરેક સરકારી શાળામાં સ્કૂલ મેનેજમેન્ટ કમિટી (એસએમસી) હોય છે, જેમાં સમુદાયના આગેવાનો અને શિક્ષકો બેસતા હોય છે અને શાળા વિષે નિર્ણયો લેતા હોય છે. આ ઉપરાંત દરેક શાળામાં વાલી -શિક્ષક મંડળ હોય છે, જેમાં વાલીઓને પોતાનો અવાજ રજૂ કરવાની છૂટ હોય છે. શિક્ષકો ન ભણાવતા હોય તો ફરિયાદો થઇ શકે છે. ખાનગી શાળાઓમાં આવી વ્યવસ્થા નથી હોતી અને હોય છે તો માત્ર પ્રતીકાત્મક જ હોય છે..